IMISLab/GreekWikipedia huggingface dataset:
Ιδέα

Η ιδέα ορίζεται στο λεξικό ως κάθε παράσταση που σχηματίζεται από τη νόηση. Στην καθημερινή της χρήση η λέξη ιδέα υπονοεί κάθε τι που έχουμε στο νου μας για την υποδήλωση οποιουδήποτε αντικειμένου της σκέψης. Με αυτό τον τρόπο δεν ξεχωρίζει όμως από έννοια της σκέψης.

 Η λέξη ιδέα χρησιμοποιείται για να ονομάσει μια νοητική λειτουργία του ανθρώπου. Η διαφορά από τη σκέψη είναι ότι η σκέψη αποτελεί μία αυθόρμητη λειτουργία του εγκεφάλου και είναι ακατέργαστη. Η ιδέα αποτελεί το προϊόν επεξεργασίας πολλών σκέψεων για αρκετό χρόνο. Η σκέψη παρέχει μία τάση επεξεργασίας των προβλημάτων μας, ενώ η ιδέα αποτελεί την ολοκληρωμένη λύση που έχει παραχθεί ύστερα από κόπο και επεξεργασία των σκέψεών μας. Η σκέψη όπως και η ιδέα μπορεί να είναι λογική ή παράλογη. Δηλαδή, η δημιουργία της σκέψης και η παραγωγή της ιδέας μπορεί να βασίζονται είτε σε λογικές είτε σε παράλογες νοητικές λειτουργίες. Η ιδέα και η σκέψη μπορούν να διαδοθούν με την επικοινωνία των ανθρώπων, δίχως να χρειάζεται να τις παράγει ο κάθε άνθρωπος ξεχωριστά. Οι ιδέες παράγονται από τη σκέψη. Αλλά και αυτές με τη σειρά τους καθορίζουν τον τρόπο σκέψης. Ο τρόπος σκέψης καθορίζει τους στόχους που έχει ο καθένας στη ζωή του και τις επιλογές του. Άρα οι ιδέες παρόλο που είναι άυλες, επηρεάζουν σε μεγάλο βαθμό τον τρόπο που ζούμε. Οι ρυθμοί διάδοσης των ιδεών σχετίζονται ευθέως με την πρόοδο της κοινωνίας και της επιστήμης. Την εποχή του Μεσαίωνα, όπου κάθε καινούρια ιδέα απαγορευόταν και τα μέσα επικοινωνίας των ανθρώπων ήταν περιορισμένα, η ανθρωπότητα άργησε πολύ να σημειώσει πρόοδο. Αντίθετα, όταν διαδόθηκε η τυπογραφία και δημιουργήθηκαν και οι πρώτες εγκυκλοπαίδειες, τότε σηματοδοτήθηκε η βελτίωση της κοινωνίας και η πρόοδος της επιστήμης. Η σημερινή εποχή οφείλει τη μεγάλη πρόοδό της στο διαδίκτυο και στην ψηφιοποίηση των δεδομένων. Πλέον είναι εύκολη η ηλεκτρονική πρόσβαση σε βιβλία και περιοδικά. Το διαδίκτυο αποτελεί πραγματική επανάσταση στην επικοινωνία των ανθρώπων. Αυτή η επικοινωνία συνοδεύεται με τη διάδοση ιδεών, με νέες συνεργασίες και τελικά με πρόοδο. Ο Πλάτωνας έδινε διαφορετική έννοια στη λέξη ιδέα από αυτή που έχει σήμερα. Η ιδέα κατά τον Πλάτωνα δεν είναι μια γενική μορφή που ενυπάρχει στην αισθητή πραγματικότητα και εξαγόμενη από την αίσθηση δια μέσου λογικής κρίσεως, αλλά προηγείται των πραγμάτων, είναι ως προς αυτά υπερβατική και δηλώνει τα πρότυπα των πραγμάτων που η ψυχή αντικρίζει πριν από την ένωσή της με το σώμα. Μια τέτοια άποψη συνάγεται εξ υποδηλώσεως από όσα λέει ο ίδιος στον Φαίδωνα και στην Πολιτεία. Η ιδέα είναι η κατευθυντήρια αρχή η ορμή που προσανατολίζει την έρευνα. Η υλοποίηση των ιδεών είναι το τελευταίο βήμα στη διαδικασία της νόησης. Διότι οι ιδέες παράγονται για να λύσουν ένα πρόβλημα ή για να δείξουν το δρόμο προς την επιτυχία. Επομένως το τελευταίο βήμα είναι η υλοποίησή τους και η διαπίστωση αν είναι εύστοχες. Διαφορετικά, παράγονται καινούριες ιδέες. Οι ιδέες αφορούν κάθε εκδήλωση της ανθρώπινης δραστηριότητας και προβληματισμού. Δηλαδή υπάρχουν ιδέες για την οικονομία, την αρχιτεκτονική, τα ψυχολογικά προβλήματα κτλ… Πλάτωνος Φαίδων / Εκδοθείς μετά σχολίων υπό Γεωργίου Μιστριώτου.
Μητροπολίτης Θήρας, Αμοργού και Νήσων Αμφιλόχιος

Ο Μητροπολίτης Θήρας, Αμοργού και Νήσων Αμφιλόχιος (κατά κόσμον Παναγιώτης Ρουσάκης) (Αθήνα, 1970), είναι Έλληνας επίσκοπος της Εκκλησίας της Ελλάδος, μητροπολίτης της Ιεράς Μητροπόλεως Θήρας, Αμοργού και Νήσων.

 Ο κατά κόσμον Παναγιώτης Ρουσάκης, γεννήθηκε το 1970 στην Αθήνα. Αφού ολοκλήρωσε τις εγκύκλιες σπουδές του, φοίτησε στην Ριζάρειο Εκκλησιαστική Σχολή Αθηνών (1985-1988), και κατόπιν σπούδασε Θεολογία στη Θεολογική Σχολή του Εθνικού και Καποδιστριακού Πανεπιστημίου Αθηνών, λαμβάνοντας πτυχίο το 1992. Τον Νοέμβριο του 1993, εκάρη μοναχός στην Ιερά Μονή Ασωμάτων Πετράκη, και τον ίδιο μήνα, χειροτονήθηκε διάκονος από τον τότε Μητροπολίτη Γρεβενών Σέργιο. Τον Ιούνιο του 1995, χειροτονήθηκε Πρεσβύτερος, από τον τότε Επίσκοπο Κερνίτσης Λεόντιο, λαμβάνοντας αυθημερόν το οφφίκιο του αρχιμανδρίτη. Ως διάκονος, υπηρέτησε στους Ιερούς Ναούς Παναγίας Φανερωμένης Χολαργού και Προφήτου Ηλιού Παγκρατίου κα ως πρεσβύτερος, υπηρέτησε ως εφημέριος και προϊστάμενος στον Ιερό Ναό Αγίου Γεωργίου Κυνοσάργους.Από το 1994 έως το 1999, υπηρέτησε ως υπάλληλος στην Οικονομική Υπηρεσία της Εκκλησίας της Ελλάδος, και από το 1999 έως και την εκλογή του, υπηρέτησε στις κεντρικές υπηρεσίες της Ιεράς Συνόδου, ως Γραμματέας παρά τω Αρχιγραμματεί, καθώς και στο Ιδιαίτερο Γραφείο του Αρχιεπισκόπου Ιερωνύμου.Εξελέγη από την Ιερά Σύνοδο της Εκκλησίας της Ελλάδος, Μητροπολίτης της Ιεράς Μητροπόλεως Θήρας, Αμοργού και Νήσων, στις 8 Οκτωβρίου 2021,λαμβάνοντας 69 ψήφους επί συνόλου 77.Η χειροτονία του στο επισκοπικό αξίωμα, πραγματοποιήθηκε στις 18 Οκτωβρίου 2021, στον Καθεδρικό Ναό των Αθηνών.Ενθρονίστηκε στις 27 Νοεμβρίου 2021 στον Ιερό Μητροπολιτικό Ναό Υπαπαντής του Κυρίου Σαντορίνης.
Τζόζεφ Καμπούι

Ο Τζόζεφ Καμπούι (Joseph C. Kabui) ήταν αυτονομιστής ηγέτης και πρώτος πρόεδρος (2005-08) της Αυτόνομης Επαρχίας του Μπουγκαινβίλ, που βρίσκεται στην Παπούα-Νέα Γουινέα. Υπήρξε επίσης πρόεδρος του Λαϊκού Κογκρέσου του Μπουγκαινβίλ.

 Γεννήθηκε το 1954. Ήταν διοικητής του Επαναστατικού Στρατού του Μπουγκαινβίλ, στη διάρκεια του εμφυλίου πολέμου στο νησί τη δεκαετία του 1990. Τον Ιούνιο του 2005 έπειτα από την παραχώρηση καθεστώτος αυτονομίας στο νησί εντός της Παπούα-Νέας Γουινέας, εξελέγη πρόεδρος με μεγάλη πλειοψηφία, κερδίζοντας 38.000 επί συνόλου 69.385 ψήφων. Στη διάρκεια της θητείας του παραχώρησε το δικαίωμα στην καναδική εταιρεία Invincible Resources να εκμεταλλεύεται το 70% του ορυκτού πλούτου του Μπουγκαινβίλ, απόφαση για την οποία έτυχε αυστηρότατης κριτικής. Η σχετική ανακοίνωση έγινε το 2008 χωρίς προηγούμενη συζήτηση στο Κοινοβούλιο και λίγο πριν το θάνατο του Καμπούι, αναμενόταν η συζήτηση πρότασης μομφής εναντίον της κυβέρνησής του. Σε συνέντευξή του λίγο πριν πεθάνει, ο Καμπούι είχε δηλώσει ότι το όνειρό του ήταν να δει το νησί του να γίνεται "Κουβέιτ του Ειρηνικού". Ο ασθενής Καμπούι μετέβη στο Μπρισμπέιν για θεραπεία. Πέθανε ξαφνικά, στις 7 Ιουνίου του 2008, σε νοσοκομείο στην Μπούκα της Παπούα-Νέας Γουινέας. Στο άκουσμα του θανάτου του, τα Ηνωμένα Έθνη και η Αυστραλία έκαναν αναφορά στις ειρηνευτικές προσπάθειες του Καμπούι. Η νεκρώσιμη ακολουθία εψάλη στις 10 Ιουνίου του 2008, στον Καθεδρικό Ναό του Αγίου Ιωσήφ στο Πορτ Μόρεσμπι, με τιμές αρχηγού Κράτους. Η σορός του επέστρεψε στην Μπούκα στις 11 Ιουνίου και η κηδεία του έγινε εκεί την επόμενη ημέρα. Η κυβέρνηση του Μπουγκαινβίλ κήρυξε πένθος και η ημέρα της κηδείας του ήταν αργία στο νησί.Ο Καμπούι πιστεύεται ότι απεβίωσε έπειτα από καρδιακή προσβολή. Σε συνέντευξή του στην Port-Courier, εφημερίδα της Παπούα-Νέας Γουινέας, 12 ώρες πριν το θάνατό του, ο Καμπούι είχε αναφέρει ότι είχε σταματήσει να λαμβάνει φαρμακευτική αγωγή για την καρδιά του 4 μήνες πριν, επειδή το φάρμακό του ήταν πολύ ακριβό. Αντί αυτού έπαιρνε τόνικ. Για οικονομικούς λόγους είχε αναβάλει και το προγραμματισμένο του ιατρικό τσεκ απ, στην Αυστραλία. Ο αντιπρόεδρος Τζον Ταμπινάμαν έγινε προσωρινός πρόεδρος μετά τον ξαφνικό θάνατο του Καμπούι. Παράλληλα, έγινε γνωστή η πιθανότητα να αλλάξει το σύστημα διαδοχής με συνταγματική τροποποίηση, με βάση την οποία ο πρόεδρος θα εκλέγεται από το Κοινοβούλιο μεταξύ των μελών του και όχι με λαϊκή ψηφοφορία, όπως ισχύει. Τον Ιούλιο ξεκίνησαν οι διαδικασίες για την εκλογή νέου προέδρου. Στις προεδρικές εκλογές που διεξήχθησαν την περίοδο 8-20 Δεκεμβρίου του 2008, ο Τζέιμς Τάνις εξελέγη πρόεδρος επικρατώντας του Σαμ Ακοϊτάι και 12 ακόμα υποψηφίων. Ο Τάνις ανέλαβε καθήκοντα στις 30 Δεκεμβρίου για την πλήρωση του υπολοίπου της θητείας του Καμπούι (ως το 2010). The Age: Bougainville elects Joseph Kabui as president Περισσότερα για τον Καμπούι και τους αυτονομιστές Brisbane Times: Bougainville president 'a man of peace'
Αργυρώ (όνομα)

Το όνομα Αργυρώ προέρχεται από το μεσαιωνικό επίθετο ἀργυρός «αυτός που έχει φτιαχτεί από ασήμι ή αυτός που έχει το χρώμα ή τη λάμψη του ασημιού. Υποκοριστικά ονόματα Αργυρούλα, Ρούλα. Γιορτάζει 1 Νοεμβρίου.

 Το όνομα Αργυρώ προέρχεται από το μεσαιωνικό επίθετο ἀργυρός «αυτός που έχει φτιαχτεί από ασήμι ή αυτός που έχει το χρώμα ή τη λάμψη του ασημιού. Στην Πανώρια (16ος αι.), τ’ αργυρό σου πρόσωπο (πράξη β΄, 338), «το λευκό, το ωραίο»· στον Eρωτόκριτο (17ος αι.), άσπρη αργυρή, με τα χρουσά η φορεσά του εγίνη «με τη λευκότητα, με τη λάμψη του αργύρου»· στη δημοτική ποίηση, κόρη χρυσή, κόρη αργυρή, κόρη αρραβωνιασμένη «άριστη, εξαιρετική», με αυτήν τη σημασία και στον Μικρά Ασία.Το μεσαιωνικό επίθετο ἀργυρός, από το αρχαιοελληνικό ἀργυροῦς, -ά, -οῦν (< ἄργυρος) με μετάπλαση (όπως, χρυσοῦς > χρυσός, ἁπλοῦς > ἁπλός κ.ά.).Σημασιολογικά παρεμφερή με το όνομα Αργυρώ είναι τα βαφτιστικά, Ασήμω, Αργέντω, Αργεντίνα. Στις 1 Νοεμβρίου, των αγίων Αναργύρων Κοσμά και Δαμιανού, από τη σύνδεση του ονόματος με τους άγιους Αναργύρους. Ανεξάρτητο πιθανώς του αρχαιοελληνικού Ἀργυρᾶ, αλλά από την ίδια αφορμή σχηματισμένο — για να αποδώσει μεταφορικά ιδιότητες φυσικές, ψυχικές, ηθικές όπως η πολύτιμη αξία του ασημιού, η λάμψη του και η λευκότητά του, τις οποίες προσδοκά κανείς να έχει το νεογέννητο — το όνομα δεν άργησε να συνδεθεί στη λαϊκή συνείδηση με τους αγίους Αναργύρους, και γι’ αυτό ο Μπούτουρας το συγκαταλέγει στα «Ονόματα εξ Αγίων», ενώ στην περαιτέρω διάδοσή του συνέβαλε το επώνυμο Αργυρός της βυζαντινής οικογένειας των Αργυρών από το Χαρσιανόν της Καππαδοκίας (Ρωμανός Γ΄ Αργυρός ή Αργυρόπουλος, Βασίλειος Αργυρός, Ελένη Αργυρή, Ιωάννης Αργυρόπουλος κτλ.), από το οποίο ο Ψάλτης φρονεί ότι προέκυψε το βαφτιστικό Αργύρης, Αργύριος.Σε μια προσπάθεια στατιστικής αποτίμησης της συχνότητας των ελληνικών ονομάτων, το όνομα Αργυρώ παρουσιάζεται ως το 71ο πιο συχνό όνομα (45ο ανάμεσα στα γυναικεία). Αργύρω και Γύρω, στην Ήπειρο Αργυρή, στην ανατολική Κρήτη, στην Ήπειρο, στη Μικρά Ασία όπως στην Προύσα και στα Σύλατα (Νεβσεχίρ Ζήλε) Καππαδοκίας Αργυρή, Αργύρω, Αργύρου, Αργύρα, στη δυτική Μακεδονία Αργυρή, Αργυρό, Αργυράκ’, Αργυρούλα, στη Σκιάθο Αργυή, Αργυούδα, υποκοριστικό, στη Σαμοθράκη Αργυρούλα, υποκοριστικός τύπος κοινός σε όλη την Ελλάδα (Αργυρούλλα, στην Κύπρο, όπου το διπλό λ προφέρεται), Ρούλα, υποκοριστικός τύπος από αφαίρεση των πρώτων συλλαβών, κοινός σε όλη την Ελλάδα, Ρουλίτσα Αργυρίτσα, υποκοριστικός τύπος, Ρίτσα, από αφαίρεση των πρώτων συλλαβώνΗρώ, από αφαίρεση των πρώτων συλλαβών του Αργυρώ· Ήρα Αργυρία· Ρία, από αφαίρεση των πρώτων συλλαβών Αργέντω, στη Χίο, τη Λέσβο Αργυρένια, στην Κρήτη· Ρένια, από αφαίρεση· Νένια Αργυράννα (Αργυρώ + Άννα) Αργυρός, Αργύρης Αργύριος Κοσμάς και Δαμιανός, ανάργυροι, η Ορθόδοξη Εκκλησία τιμά τη μνήμη τους την 1 Νοεμβρίου Αγία Αργυρή της Προύσας, η Ορθόδοξη Εκκλησία τιμά τη μνήμη της στις 30 Απριλίου
Construction Time Again Tour

Η περιοδεία Construction Time Again Tour ήταν μια περιοδεία του αγγλικού συγκροτήματος Depeche Mode και πραγματοποιήθηκε τα έτη 1983/4 στα πλαίσια της παρουσίασης του τρίτου στούντιο δίσκου τους, Construction Time Again, ο οποίος κυκλόφόρησε τον Αύγουστο του 1983 .Η περιοδεία, η οποία έλαβε χώρα στην Ευρώπη, ξεκίνησε τον Σεπτέμβριο του 1983 στο Hitchin, Ηνωμένο Βασίλειο. Το συγκρότημα πραγματοποίησε το πρώτο σκέλος των συναυλίων του με εμφανίσεις στο Ηνωμένο Βασίλειο και στην Ιρλανδία. Το δεύτερο σκέλος, που ξεκίνησε τον Δεκέμβριο αποτελούνταν από συναυλίες και στη Σουηδία, τη Δανία, το Βέλγιο, την Ολλανδία και τη Δυτική Γερμανία. Τον Μάρτιο του 1984, το συγκρότημα εμφανίστηκε για πρώτη φορά στην Ιταλία και στην Ισπανία, σε ένα τρίτο σκέλος, ενώ τελείωσαν την περιοδεία τους με μία συναυλία τον Ιούνιο, στην πόλη Ludwigshafen, ανοίγοντας τη συναυλία του Elton John. Αν και οι Depeche Mode ήδη είχαν εμφανιστεί στην αμερικανική ήπειρο στην προηγούμενη περιοδεία, ωστόσο δεν το έκαναν στην Construction Time Again Tour (οι εμφανίσεις τους ήταν σε μόνο ευρωπαϊκές χώρες).

 "Everything Counts" "Now, This Is Fun" "Two Minute Warning" "Shame" "See You" "Get the Balance Right!" "Love, in Itself" "Pipeline" (Για τις συναυλίες του 1983) Ερμηνεία του Martin Gore "Big Muff" (Για τις συναυλίες του 1984) "The Landscape Is Changing" "People Are People" (Για πρώτη φορά στις 2 Ιουνίου 1984 στο Ludwigshafen) "And Then..." "Photographic" "Told You So" "New Life" "More Than a Party" 1η επιστροφή στη σκηνή "The Meaning of Love" "Just Can't Get Enough" 2η επιστροφή στη σκηνή "Boys Say Go!" 1^ = Άνοιγμα συναυλίας του Elton John. Dave Gahan – Φωνητικά Martin Gore – Αρμόνιο,κιθάρα, μελόντικα, κρουστά, πρώτα και δεύτερα φωνητικά Alan Wilder – Αρμόνιο, κρουστά, δεύτερα φωνητικά Andy Fletcher – Αρμόνιο, κρουστά, δεύτερα φωνητικάΩς κρουστά, δεν εννοούνται τα κοινά ντραμς, αλλά διάφορα μικρά ή μεγάλα κρουστά όργανα, όπως σιδερένιες βέργες, επιφάνειες κρουστών, μεταλικούς σωλήνες κτλ. Η περιοδεία ξεκίνησε τον Σεπτέμβριο του 1983 και ολοκληρώθηκε τον Ιούνιο του 1984. Το συγκρότημα ερμήνευσε σε 9 χώρες, όλες ευρωπαϊκές (αν και στην προηγούμενή του περιοδεία έφτασε σε Αμερική και Ασία). Πραγματοποιήθηκαν 48 συναυλίες και η περιοδεία χωρίστηκε σε 5 σκέλη. Το συγκρότημα έπαιζε 17 ή 18 τραγούδια σε κάθε συναυλία του. Τα τραγούδια του προγράμματος είναι από τους πρώτους τρεις δίσκους (Speak and Spell, A Broken Frame και Construction Time Again), ενώ μόνο ένα, το single People are People είναι τραγούδι που το συγκρότημα έπαιξε μια μόνο φορά, στην τελευταία συναυλία. Είναι η πρώτη φορά που ο Martin Gore τραγουδάει σόλο ένα τραγούδι (Pipeline). Αυτό το τραγούδι είναι και το πρώτο σε στούντιο δίσκο που περιέχει 1 τουλάχιστον τραγούδι, που το τραγουδάει σόλο ο M. Gore. Με αυτό, το συγκρότημα καθιέρωσε την κυκλοφορία ενός τουλάχιστον τραγουδιού που τραγουδάει ο Gore σε κάθε δίσκο, μέχρι σήμερα. Η προηγούμενή της περιοδεία ήταν η Broken Frame Tour (1982/3), ενώ η επόμενή της ήταν η Some Great Reward Tour (1984/5).
Σάμιουελ Κινγκ Άλισον

Ο Σάμιουελ Κινγκ Άλισον (αγγλ. Samuel King Allison, 13 Νοεμβρίου 1900 – 15 Σεπτεμβρίου 1965) ήταν Αμερικανός πυρηνικός φυσικός, με σημαντικό ρόλο στο Πρόγραμμα Μανχάταν, που παρήγαγε την πρώτη ατομική βόμβα στην ιστορία, ως διευθυντής του «Μεταλλουργικού εργαστηρίου» στο Σικάγο το 1943-1944. Για τον ρόλο αυτόν τιμήθηκε με το Μετάλλιο της Αξίας το 1946. Μετά τον πόλεμο επέστρεψε στην έδρα του στο Πανεπιστήμιο του Σικάγου, όπου έγινε ο πρώτος διευθυντής του Ινστιτούτου Πυρηνικών Μελετών (το σημερινό Ινστιτούτο «Ενρίκο Φέρμι»), ενώ συμμετέσχε στο «κίνημα των επιστημόνων» υπέρ του ελέγχου των πυρηνικών όπλων από τους πολίτες. Προπολεμικώς είχε ερευνήσει τις ακτίνες Χ και τη σκέδαση Κόμπτον, και είχε συγγράψει το βιβλίο X-rays in Theory and Experiment (= «Οι ακτίνες Χ στη θεωρία και στο πείραμα», Νέα Υόρκη 1935) μαζί με τον τιμημένο με Βραβείο Νομπέλ Άρθουρ Κόμπτον.

 Allison, Samuel K. (1965). «Arthur Holly Compton 1892—1962». Biographical Memoirs (National Academy of Sciences) 38: 81-110. ISSN 0077-2933. OCLC 1759017. Το λήμμα «Άλλισον Σαμουήλ Κιγκ» στη Νέα Ελληνική Εγκυκλοπαίδεια «Χάρη Πάτση», τόμ. 4, σελ. 419 Hewlett, Richard G.· Anderson, Oscar E. (1962). The New World, 1939–1946 (PDF). University Park: Pennsylvania State University Press. ISBN 0-520-07186-7. OCLC 637004643. Ανακτήθηκε στις 26 Μαρτίου 2013. Hildebrand, Roger H. (1999). «Samuel King Allison November 13, 1900 – September 15, 1965». Biographical Memoirs (National Academy of Sciences) 76: 1-17. ISSN 0077-2933. http://books.nap.edu/html/biomems/sallison.html. Ανακτήθηκε στις October 11, 2014. 1965 Συνέντευξη του Άλισον στον Stephane Groueff (1965) στη συλλογή «Voices of the Manhattan Project» Οδηγός στο αρχείο του Samuel King Allison, 1920-1965 από το Κέντρο Ερευνών Ειδικών Συλλογών του Πανεπιστημίου του Σικάγου
Ετιέν-Μαρέν Μπαγί

Ο Ετιέν-Μαρέν Μπαγί (Étienne-Marin Bailly ή E.-M. Bailly de Blois, όπως υπέγραφε τα βιβλία του) ήταν Γάλλος γιατρός και συγγραφέας, φιλέλληνας, που γεννήθηκε στο Μπλουά το 1796 και πέθανε στις 16 Φεβρουαρίου 1837. Ήταν γιατρός, φίλος και συνεργάτης του Σαιν Σιμόν και to 1825 εξέδωσε τη δημοσίευση Discours prononcé sur la tombe de M. Henri Saint-Simon («Λόγος που εκφωνήθηκε στον τάφο του κ. Ενρί Σαιν Σιμόν»). Εστάλη στην Ελλάδα μαζί με τον ανιψιό του Φελίξ Μπλοντώ (Félix Blondeau) με σκοπό την οργάνωση των υπηρεσιών υγείας από την Επιτροπή Φιλελλήνων του Παρισιού (Comité philhellène de Paris), με χρηματοδότηση του Δούκα της Ορλεάνης. Έφθασε στην Ελλάδα τον Ιούλιο του 1825. Κατά τη διάρκεια της παραμονής του, παρείχε φροντίδα σε Έλληνες και Φιλέλληνες, και προσπάθησε να διαδώσει πρακτικές υγείας κοινές στη Δύση. Οι στρατηγοί της επαναστατημένης Ελλάδας τον χαρακτήρισαν «νέο Ιπποκράτη». Η Εθνική Συνέλευση της Τροιζήνας το 1827, τον πολιτογράφησε Έλληνα για τις υπηρεσίες του. Προσκλήθηκε αρκετές φορές να γίνει γιατρός στρατού, ωστόσο παρέμεινε στην πόλη του Ναυπλίου, που απειλήθηκε από την πανούκλα, όπου διορίστηκε μέλος του συμβουλίου υγείας. Μετά από επαφές με τα μέλη της αποστολής του Μωριά που είχε αποβιβαστεί στην Ελλάδα, έφυγε από τη χώρα στο τέλος Οκτωβρίου 1829 για να πάει στην Κωνσταντινούπολη, πριν επιστρέψει στη Γαλλία.

 Bailly de Blois, E.-M. L’Existence de Dieu et la liberté morale, démontrées par des arguments tirés de la doctrine du docteur Gall. Paris: Delaunay, 1824 Traité Anatomico - Pathologique des Fièvres Intermittentes, simples et pernicieuses, fondée sur des observations cliniques & c. Par E. M. Bailly de Blois, 8vo. Paris 1825 Discours prononcé sur la tombe de M. Henri Saint-Simon par le Docteur E. M. Bailly de Blois (Blois, 1825) Documents relatifs a l'état present de la Grèce : publies d'apres les communications du comite philhellenique de Paris Rapport a mm. les membres du Comite Philhellenique de Paris / par m. le dr. Bailly de Blois, Paris : Firmin-Didot , [1831] [1] Λήμμα Épidémie σελ. 482-487 στο Dictionnaire de la conversation et de la lecture, Volume 12, Belin-Mandar, 1832 Buste du docteur Bailly, de Blois (Rome, 1821) (προτομή του Δρ. Μπαγί ντε Μπλουά), στο μουσείο του βασιλικού πύργου του Μπλουά (Musée communal du château Royal de Blois) [2] Rabbe, Vielh de Boisjolin και Sainte-Preuve, Biographie universelle et portative des contemporains, ou Dictionnaire historique des hommes célèbres de toutes les nations, morts ou vivants, qui, depuis la révolution française, ont acquis de la célébrité par leurs écrits, leurs actions, etc: Par une société des publicistes, de législateurs, etc. Ouvrage entièrement neuf κλπ. Παρίσι, Levrault, 1834 τόμος 1 σ. 206 . Διαθέσιμο εδώ [3] Barau, Denys (2009). La Cause des Grecs (στα Γαλλικά). Paris: Honoré Champion. σελ. 775. ISBN 978-2-7453-1774-2. Étienne-Marin Bailly: Γάλλος φιλέλληνας, ιατρός, σχεδίασε το πρώτο υγειονομικό σύστημα της Ελλάδας, eefshp.org
Διεθνής Ομοσπονδία Γυμναστικής

Η Διεθνής Ομοσπονδία Γυμναστικής (ΔΟΓ) είναι το διοικητικό όργανο της γυμναστικής. Η έδρα της βρίσκεται στη Λωζάνη στην Ελβετία. Ιδρύθηκε στις 23 Ιουλίου του 1881 στη Λιέγη, Βέλγιο και είναι ο παλαιότερος ενεργός διεθνής αθλητικός οργανισμός. Αρχικά ονομαζόταν Ευρωπαϊκή Ομοσπονδία Γυμναστικής, όπου συμμετείχε το Βέλγιο, η Γαλλία και η Ολλανδία. Διατήρησε αυτό το τίτλο μέχρι το 1921, όταν έγιναν δεκτές και μη-Ευρωπαϊκές χώρες οπότε έλαβε το σημερινό της όνομα.Η ομοσπονδία καθορίζει τους κανόνες, που είναι γνωστή ως Κώδικας των Σημείων, που ρυθμίζουν το πώς αξιολογούνται οι συμμετοχές των αθλητών της γυμναστικής. Η ομοσπονδία ελέγχει εφτά αθλήματα, όπως τη καλλιτεχνική γυμναστική, τη ρυθμική γυμναστική (ΡΓ) τη αερόβια γυμναστική και άλλα. Επιπλέον, η ομοσπονδία είναι υπεύθυνη για τον καθορισμό της ελάχιστης ηλικίας που μπορούν να συμμετάσχουν οι γυμναστές στους Ολυμπιακούς αγώνες.

 Τα κύρια όργανα διοίκησης της ομοσπονδίας είναι ο πρόεδρος και οι αντιπρόεδροι της. Κάθε δύο χρόνια πραγματοποιείται συνέδριο ενώ η Εκτελεστική Επιτροπή, το Συμβούλιο και οι τεχνικές επιτροπές συμβάλλουν στο έργο της. Τον Ιούλιο του 2018 είχε ως μέλη 146 εθνικές ομοσπονδίες, τρεις από τις οποίες έχουν ανασταλεί, καθώς και δύο συνδεδεμένες ομοσπονδίες και τις ακόλουθες τέσσερις ηπειρωτικές ενώσεις: Ευρωπαϊκή Ένωση Γυμναστικής Παναμερικανική Γυμναστική Ένωση Ασιατική Γυμναστική Ένωση Αφρικανική Γυμναστική ΈνωσηΣτις αθλητικές διοργανώσεις της ομοσπονδίας σε όλα τα αθλήματα της γυμναστικής , η συμμετοχή υπερβαίνει τους 30.000 αθλητές, από τους οποίους το 70% είναι γυναίκες.Ο Μορινάρι Ουατανάμπε εξελέγη πρόεδρος της ομοσπονδίας το 2016. Σύμφωνα με τους τεχνικούς κανονισμούς της Διεθνούς Γυμναστικής Ομοσπονδίας, οι διαγωνισμοί που διοργανώνει είναι οι παρακάτω: Παγκόσμιο Πρωτάθλημα Γυμναστικής Παγκόσμιο Πρωτάθλημα Καλλιτεχνικής Γυμναστικής Παγκόσμιο Πρωτάθλημα Ρυθμικής Γυμναστικής Παγκόσμιο Πρωτάθλημα Τραμπολίνου Παγκόσμια Πρωταθλήματα Αεροβικής Γυμναστικής Παγκόσμιο Πρωτάθλημα Ακροβατικής Γυμναστικής Παγκόσμια Κύπελλα: Παγκόσμιο Κύπελλο Καλλιτεχνικής Γυμναστικής Παγκόσμιο Κύπελλο Ρυθμικής Γυμναστικής Παγκόσμιο Κύπελλο Τραμπολίνου Παγκόσμιο Κύπελλο Ακροβατικής Γυμναστικής Παγκόσμιο Κύπελλο Αερόβιας Γυμναστικής Παγκόσμιο Κύπελλο Παρκούρ Παγκόσμιο Τσάλεντζ Καπ: Παγκόσμιο Τσάλεντζ Καπ Καλλιτεχνικής Γυμναστικής Παγκόσμιο Τσάλεντζ Καπ Ρυθμικής ΓυμναστικήςΕπίσης η Δπεριλαμβάνουν: Ολυμπιακοί Αγώνες Ολυμπιακούς Αγώνες Νέων Παγκόσμιοι ΑγώνεςΗ ΔΟΓ επίσης διοργάνωνε τα εξής πρωταθλήματα: Πρωτάθλημα Γυμναστικής των Τεσσάρων Ηπείρων Εκδηλώσεις Δοκιμής των Ολυμπιακών Αγώνων Η ΔΟΓ ρυθμίζει την ηλικία κατά την οποία οι αθλητές μπορούν να συμμετέχουν σε ανώτερο επίπεδο αγώνων. Ο σκοπός είναι να προστατεύονται οι νέοι γυμναστές. Ωστόσο η πρακτική αυτή έχει προκαλέσει αντιπαράθεσεις με αποτέλεσμα υπάρχουν περιπτώσεις παραποίησης ηλικίας. Επίσημος ιστότοπος
Ελληνική Εταιρεία Αξιοποίησης Ανακύκλωσης

Η Ελληνική Εταιρεία Αξιοποίησης Ανακύκλωσης (συντ. Ε.E.A.A.) είναι ελληνική μη κερδοσκοπική εταιρεία που έχει αναλάβει την ανακύκλωση συσκευασιών στην Ελλάδα. Ιδρύθηκε τον Δεκέμβριο του 2001. Συστήθηκε ως κοινωνική επιχείρηση όπου αποτέλεσε πρωτοβουλία μεγάλων ελληνικών επιχειρήσεων που δραστηριοποιούνταν στην παραγωγή συσκευασιών και την εμπορία συσκευασμένων προϊόντων, με στόχο να ανταποκριθούν πιο αποτελεσματικά στη νομική τους υποχρέωση για Ανακύκλωση των αποβλήτων συσκευασίας των προϊόντων τους, μέσα από την διαχείριση των πόρων τους, στο πλαίσιο της εθνικής και ευρωπαϊκής νομοθεσίας. Το μετοχικό κεφάλαιο της Ε.Ε.Α.Α. ειναι περίπου 43.000.000€. Η Κεντρική Ένωση Δήμων Ελλάδας (ΚΕΔΕ) συμμετέχει στο μετοχικό κεφάλαιο του Συστήματος κατά 35% και εκπροσωπείται στο 9μελές Διοικητικό Συμβούλιο της ΕΕΑΑ με 3 μέλη.

 Στους περισσότερους δήμους, όλοι οι κάδοι είναι μπλε χρώματος. Υπάρχουν επίσης και ειδικοί κάδοι σε σχήμα καμπάνας, στους οποίους ρίχνονται μόνο γυαλιά. Όμως, σε μερικούς δήμους, υπάρχουν ειδικοί κάδοι ανάλογα με το τι ρίχνεται σε αυτούς. Για παράδειγμα, στα Χανιά και το Ρέθυμνο, οι κάδοι για τα γυαλιά είναι κίτρινοι και στα νησιά των Κυκλάδων είναι μπλε με κίτρινο καπάκι για χαρτιά και μπλε με κὀκκινο για τις υπόλοιπες συσκευασίες. Οι κάδοι της Ε.Ε.Α.Α. περιόρισαν τους κλασικούς γκρι κάδους όπου υπήρχαν εγκατεστημένοι σε όλη την Ελλάδα από τους προηγούμενους φορείς στην ανακύκλωση (Helesi, Spider, Kostoulas) βάζοντας περισσότερο την ανακύκλωση στους Έλληνες καταναλωτές. Κάθε χρόνο από το 2001 η Ε.Ε.Α.Α. οργανώνει δράσεις και εκδηλώσεις με στόχο την προώθηση της διαχείρισης απορριμμάτων δημιουργώντας διάφορα πάρκα ανακύκλωσης όπως αυτό στους Αγίους Αναργύρους. Η Ε.Ε.Α.Α. έχει ιδρύσει 32 κέντρα διαλογής ανακυκλώσιμων υλικών σε διάφορες πόλεις της Ελλάδας τα οποία τα παραχωρεί σε εταιρείες διαχείρισης απορριμμάτων, ενώ έχει δωρίσει στους οργανισμούς τοπικής αυτοδιοίκησης περισσότερα από 450 φορτηγά οχήματα, 200 χιλ. κάδους και συνεργάζεται με περισσότερες από 1.800 επιχειρήσεις συσκευασιών. [1] [2] Αρχειοθετήθηκε 2017-03-07 στο Wayback Machine. Επίσημη ιστοσελίδα Πρόγραμμα ανακύκλωσης γυαλιού Εκπαιδευτικός ιστότοπος
Γλυκή Θεσπρωτίας

Η Γλυκή είναι ελληνικό ιστορικό χωριό του δήμου Σουλίου της περιφέρειας Ηπείρου (Σχέδιο Καλλικράτης). Παλαιότερα ανήκε στην άλλοτε επαρχία Μαργαριτίου του νομού Θεσπρωτίας. Από το 1999 έως το 2010 σύμφωνα με την τότε διοικητική διαίρεση της Ελλάδας αποτελούσε έδρα κοινότητας του δήμου Αχέροντα. Από 1 Ιανουαρίου 2011 αποτελεί ιδία έδρα της ομώνυμης τοπικής κοινότητας, της δημοτικής ενότητας Αχέροντα, του Δήμου Σουλίου. Βρίσκεται στο ΝΑ. τμήμα της άλλοτε επαρχίας Μαργαριτίου στο δρόμο Παραμυθιάς - Πρέβεζας και σε υψόμετρο 80 μ. Ανατολικά του χωριού υψώνονται τα Όρη Παραμυθιάς, ενώ δυτικά ρέει ο ποταμός Αχέροντας. Πρόκειται για ένα πεδινό χωριό, ο πληθυσμός του οποίου, ασχολούμενος κυρίως με την μικροκτηνοτροφία και περισσότερο με τη γεωργία και ειδικότερα με τη ριζοκαλλιέργεια, το 1928 αριθμούσε 238 κατοίκους, έχοντας δημοτικό σχολείο και ταχυδρομικό γραφείο. Το 1971 είχε 481 κατοίκους, το 1981 ήταν 469, ενώ το 2001 αριθμούσε 434 κατοίκους. Εκκλησιαστικά υπάγεται στη Μητρόπολη Παραμυθίας, Φιλιατών, Γηρομερίου και Πάργας. Η εκκλησία του χωριού είναι αφιερωμένη στον Άγιο Ιωάννη. Το χωριό Γλυκή υπάγονταν αρχικά στην άλλοτε επαρχία Φαναρίου του νομού Πρεβέζης.

 Στο σημερινό χωριό έχουν διασωθεί λείψανα αξιόλογου οικισμού που παρουσιάζει συνεχή ζωή από την ελληνιστική ως τη βυζαντινή εποχή. Από τα σωζόμενα ερείπια παλαιοχριστιανικής βασιλικής εικάζεται ότι θα πρέπει εδώ να τοποθετηθεί η αρχαία Εύροια, έδρα επισκόπου, που μνημονεύεται σε βυζαντινές πηγές του 4ου μ.Χ. αιώνα. Άλλοι πάλι ερευνητές ταυτίζουν τα ερείπια με το αρχαίο Ομφάλιο ή την Κίχυρο. Η νεότερη πάντως ονομασία του χωριού πρέπει να σχετίζεται με τον κοντινό «Γλυκύ λιμένα» (Στραβ. VII, 7, 5 : «... και Ελάτρια και Βατίαι εν μεσογαία. Καθήκει δ' αυτών η χώρα μέχρι του κόλπου. Μετά δε Γλυκύν λιμένα εφεξής εισι δύο άλλοι λιμένες, ο μεν εγγυτέρω και ελάττων Κόμαρος...». Ο οικισμός όφειλε τη μεγάλη διάρκεια της ζωής του στην πολύ στρατηγική του θέση, καθώς έλεγχε την εδώ διάβαση του Αχέροντα ποταμού, από την οποία περνούσε το ανατολικό σκέλος του διεθνούς ρωμαϊκού δρόμου Απολλωνίας-Βουθρωτού-Νικόπολης. Επίσης, λόγω της θέσης του, οι κάτοικοι του οικισμού εκμεταλλεύονταν, για γεωργικές καλλιέργειες, ένα μέρος της εύφορης κοιλάδας του Κωκυτού ποταμού, ενώ τα πλούσια βοσκοτόπια στα παρακείμενα υψώματα ευνοούσαν την ανάπτυξη της κτηνοτροφίας. Στους βυζαντινούς χρόνους αποτελούσε ιδιαίτερη επισκοπή, η οποία στη συνέχεια ενώθηκε με την επισκοπή Βουθρωτού και αποτέλεσε την "Επισκοπή Βουθρωτού και Γλυκέος". Μετά δε τη καταστροφή του Βουθρωτού, κατά τον 15ο αιώνα, μεταφέρθηκε η έδρα της επισκοπής στη Παραμυθιά, όπου και μετονομάστηκε σε Επισκοπή Παραμυθίας με αρχική υπαγωγή στη Μητρόπολη Ιωαννίνων. Κατά την Ελληνική Επανάσταση του 1821 στο χωριό αυτό συνομολογήθηκε η Συνθήκη της Γλυκής μεταξύ των Σουλιωτών και των Τουρκαλβανών Μπέηδων το 1821. «Εγκυκλοπαίδεια Πάπυρος Larousse Britannica» τομ.18ος, σελ.319. «Μεγάλη Ελληνική Εγκυκλοπαίδεια» τομ.Η΄, σελ.568.
Νότιο Κυβερνείο Ας Σαρκίγια

Το Νότιο Κυβερνείο Ας Σαρκίγια (αραβικά: مُحَافَظَة جَنُوْب ٱلشَّرْقِيَّة‎) είναι κυβερνείο του Ομάν. Δημιουργήθηκε στις 28 Οκτωβρίου 2011, όταν η Περιοχή Ας Σαρκίγια διαιρέθηκε σε Βόρειο Κυβερνείο Ας Σαρκίγια και Νότιο Κυβερνείο Ας Σαρκίγια. Το κέντρο του κυβερνείου είναι το βιλάγια της Σουρ.

 Το Νότιο Κυβερνείο Ας Σαρκίγια αποτελείται από έξι βιλάγια: Σουρ, πληθυσμός (2017): 121.088 Αλ Καμίλ και Αλ Ουάφι (αραβικά: الكامل والوافي‎), πληθυσμός (2017): 33.341 Ζάλαν Μπανί Μπου Χασάν (αραβικά: جعلان بني بو حسن‎), πληθυσμός (2017): 42.168 Ζάλαν Μπανί Μπου Άλι (αραβικά: جعلان بني بو علي‎), πληθυσμός (2017): 100.506 Μασίρα (αραβικά: مصيرة‎), πληθυσμός (2017): 15.719 Ανατολική Αραβία Αμμόλοφοι Σαρκίγια
Ντάνι Φίλιπ

Ο Ντάνι Φίλιπ (Danny Philip, γεν. στις 5 Αυγούστου 1953) είναι πολιτικός και διπλωμάτης από τα Νησιά του Σολομώντα, Πρωθυπουργός από τις 25 Αυγούστου του 2010 ως την παραίτησή του, το Νοέμβριο του 2011. Διετέλεσε υπουργός εξωτερικών της χώρας του από το 1995 ως το 1996 και ξανά από τον Ιούλιο του 2000 ως τον Ιούνιο του 2001. Ήταν ηγέτης του Προοδευτικού Κόμματος του Λαού (People's Progressive Party) από το 1997 ως το 2000 και εν συνεχεία ίδρυσε το Αναμορφωτικό Δημοκρατικό Κόμμα, του οποίου είχε την ηγεσία όταν έγινε πρωθυπουργός.

 Έχει υπηρετήσει 4 θητείες στο Κοινοβούλιο των νήσων του Σολομώντα, την περίοδο από το 1984 ως το 2001. Την περίοδο 1984-93 εκλεγόταν στην εκλογική περιφέρεια Βόνα Βόνα-Ρεντόβα-Τετεπάρε ( Vona Vona-Rendova-Tetepare). Στη συνέχεια ο Φίλιπ εκλεγόταν βουλευτής στην περιφέρεια Νότια Νέα Γεωργία-Ρεντόβα-Τετεπάρε από το 1994 ως το 2001. Στην ίδια περιφέρεια εξελέγη και στις εκλογές του 2010, έπειτα από τις οποίες εξελέγη πρωθυπουργός. Ο Φίλιπ εξελέγη πρωθυπουργός με οριακή πλειοψηφία στις 24 Αυγούστου 2010, έπειτα από τη διεξαγωγή των γενικών εκλογών στις 4 Αυγούστου. Μαζί με τους οπαδούς του συνέστησε το "πολιτικό στρατόπεδο Καζίνο του Ειρηνικού" ("Pacific Casino camp,") και κέρδισε την εκλογή του στην πρωθυπουργία με διαφορά μόλις 3 ψήφων από τον αντίπαλό του, Στιβ Αμπάνα. Ο Φίλιπ έλαβε 26 ψήφους, ενώ ο αντίπαλός του συγκέντρωσε συνολικά 23. Συνακόλουθα, ο Φίλιπ διαδέχθηκε τον Ντέρεκ Σικούα στην πρωθυπουργία. Στην πρώτη του ομιλία μετά τη νίκη του, ο νέος πρωθυπουργός έθεσε ως προτεραιότητα τον σχηματισμό νέας κυβέρνησης και τάχθηκε υπέρ της διαδικασίας για μεταρρύθμιση στο Σύνταγμα. Για τον ίδιο λόγο ίδρυσε το Αναμορφωτικό Δημοκρατικό Κόμμα.Λίγες ημέρες μετά την εκλογή του διόρισε τον Μανάσε Μαελένγκα ως αντιπρόεδρο της κυβέρνησης.Μια ημέρα μετά την εκλογή του Φίλιπ στην πρωθυπουργία, πέθανε από καρδιακή προσβολή ο προσκείμενος στο κόμμα του νεοεκλεγείς βουλευτής, Στιβ Λάορε. Έτσι, η κοινοβουλευτική πλειοψηφία της νέας κυβέρνησης μειώθηκε στη μία ψήφο (στις 25). Στις 11 Νοεμβρίου 2011, έπειτα από την προσχώρηση 5 υπουργών και 7 βουλευτών στην Αντιπολίτευση, ο Φίλιπ παραιτήθηκε προκειμένου να αποφύγει να περάσει από πρόταση μομφής. Παρέμεινε Πρωθυπουργός ως την εκλογή του αντικαταστάτη του από το Κοινοβούλιο, που έγινε στις 16 Νοεμβρίου. Αντικαταστάτης του στην πρωθυπουργία ήταν ο Γκόρντον Ντάρσι Λίλο. Solomon Islands Prime Ministerial contenders named από το RNZI, 20-8-2010, ανάκτηση 27-8-2010.
Break a Broken Heart

Το "Break a Broken Heart" είναι ένα τραγούδι του Αυστραλο-Κύπριου τραγουδιστή Άντριου Λάμπρου, που κυκλοφόρησε στις 2 Μαρτίου 2023. Το τραγούδι πρόκειται να εκπροσωπήσει την Κύπρο στον Διαγωνισμό Τραγουδιού της Eurovision 2023 αφού επιλέχθηκε εσωτερικά από το ΡΙΚ, τον κυπριακό εθνικό ραδιοτηλεοπτικό φορέα για τον Διαγωνισμό Τραγουδιού της Eurovision.

 Το "Break a Broken Heart" συντέθηκε από μια μίξη Δανών και Σουηδών τραγουδοποιών, δηλαδή τους Τζίμι Γιάνσον (Jimmy Jansson), Τζίμι "Joker" Θόρνφελντ (Jimmy "Joker" Thornfeldt), Μάρκους Γουίνθερ-Τζον (Marcus Winther-John) και Τόμας Στένγκααρντ (Thomas Stengaard). Το τραγούδι περιγράφεται ως μια μπαλάντα "για σχέσεις που τελειώνουν με ραγισμένη καρδιά, αλλά στο τέλος μπορεί κάλλιστα να μας ωθήσουν να ξανασηκωθούμε από τις στάχτες, ακόμα πιο δυνατοί". Το μουσικό βίντεο για το τραγούδι κυκλοφόρησε στις 2 Μαρτίου 2023 στο επίσημο κανάλι της Panik Records στο YouTube. Η κυκλοφορία σε ψηφιακές πλατφόρμες κυκλοφόρησε την ίδια μέρα. Ο κυπριακός ραδιοτηλεοπτικός οργανισμός ΡΙΚ επέλεξε εσωτερικά την κυπριακή συμμετοχή για τον Διαγωνισμό Τραγουδιού της Eurovision 2023, σε συνδυασμό με την Panik Records. Στις 17 Οκτωβρίου 2022, το ΡΙΚ ανακοίνωσε ότι επέλεξε τον Αυστραλο-Κύπριο τραγουδιστή Άντριου Λάμπρου για να εκπροσωπήσει την Κύπρο στο Λίβερπουλ. Ο Λάμπρου είχε επιχειρήσει προηγουμένως να εκπροσωπήσει την Αυστραλία στον Διαγωνισμό Τραγουδιού της Eurovision το 2022, καταλαμβάνοντας την έβδομη θέση στον εθνικό τελικό Eurovision – Australia Decides 2022 με το τραγούδι "Electrify". Σύμφωνα με τους κανόνες της Eurovision, όλες οι συμμετέχουσες χώρες, εκτός από τη διοργανώτρια χώρα και τις "Μεγάλες Πέντε", που αποτελούνται από τη Γαλλία, τη Γερμανία, την Ιταλία, την Ισπανία και το Ηνωμένο Βασίλειο, έπρεπε να προκριθούν σε έναν από τους δύο ημιτελικούς για να διαγωνιστούν για τον τελικό, με τις 10 πρώτες χώρες από τους αντίστοιχους ημιτελικούς τους να προκρίνονται στον τελικό. Πριν από την κλήρωση κατανομής των ημιτελικών, η Ευρωπαϊκή Ραδιοτηλεοπτική Ένωση (EBU) χώρισε τις διαγωνιζόμενες χώρες σε έξι διαφορετικά δοχεία με βάση τα μοτίβα ψηφοφορίας από προηγούμενους διαγωνισμούς, όπως καθορίστηκαν από τον συνεργάτη τηλεψηφοφορίας του διαγωνισμού Digame, με στόχο τη μείωση της πιθανότητας ψηφοφορίας από γειτονικές χώρες, ενώ παράλληλα να αυξήσει το σασπένς κατά τη διαδικασία ψηφοφορίας. Στις 31 Ιανουαρίου 2023, πραγματοποιήθηκε η κλήρωση κατανομής στο St George's Hall στο Λίβερπουλ που έβαλε κάθε έθνος σε έναν από τους δύο ημιτελικούς και καθόρισε σε ποιο μισό της παράστασης θα έπαιζε. Εκεί, ανακοινώθηκε ότι η Κύπρος είχε προγραμματιστεί να εμφανιστεί στο πρώτο μισό του δεύτερου ημιτελικού του διαγωνισμού, που θα διεξαχθεί στις 11 Μαΐου 2023.
Φιλίπ Ουρί

Ο Φιλίπ Ουρί, γεννημένος στις 20 Ιουνίου 1971 στο Επινέ Σουρ Σεν της Γαλλίας, είναι πρώην επαγγελματίας καλαθοσφαιριστής και προπονητής καλαθοσφαίρισης. Έχει ύψος 1,88 μέτρα και αγωνιζόταν στη θέση του πλέι μέικερ.

 Ο Ουρί ξεκίνησε την καριέρα του από τη Λε Μαν και αγωνίστηκε στο ευρωπαϊκό πρωτάθλημα νέων ανδρών του 1990, που διεξήχθη στη Γαλλία. Στην ομάδα της Λε Μαν παρέμεινε ως το 1995, όταν και μεταγράφηκε στη Ρασίνγκ Παρί, υπό την καθοδήγηση του αμερικανού προπονητή Κρις Σίνγκλετον. Με την ομάδα του Παρισιού έπαιξε στο κύπελλο Κόρατς του 1996, πριν συνεχίσει στην Ελάν Σαλόν για το δεύτερο μισό της σεζόν 1996-97. Επόμενος σταθμός της καριέρας του υπήρξε η Τουλούζ και συνέχισε στο γερμανικό πρωτάθλημα για το 1997-98, ενώ την επόμενη χρονιά αγωνίστηκε στη δεύτερη κατηγορία του γαλλικού πρωταθλήματος και την Πισί Μπάσκετ, όπου σε 35 αγώνες είχε μέσους όρους 6,3 πόντων και 2,3 ριμπάουντ. Το 1999-00, φόρεσε τη φανέλα του Άρη Θεσσαλονίκης, καταλαμβάνοντας την όγδοη θέση του ελληνικού πρωταθλήματος. Με τους "κίτρινους" αγωνίστηκε σε μόλις έξι παιχνίδια της κανονικής περιόδου και σε κανένα παιχνίδι των πλέι-οφ, αλλά αγωνίστηκε σε επτά ματς για το κύπελλο Κόρατς με μέσο όρο 1,1 πόντων ανά αγώνα.Επέστρεψε στη Γαλλία και την Μποβέ, αγωνιζόμενος σε μόλις δύο ματς, πριν κλείσει την καριέρα του στην Πισί, παίζοντας σε επτά αγώνες της δεύτερης κατηγορίας με 3,3 πόντους και 2,7 ριμπάουντ ανά παιχνίδι. Μετά το τέλος της αγωνιστικής του καριέρας, ενεργοποιήθηκε ως προπονητής, αφού ανέλαβε χρέη βοηθού στις εθνικές ομάδες νέων και παίδων της πατρίδας του. Philippe Urie - Basket Info Μια γαλλική σπεσιαλιτέ | SDNA
Νταντά Αμέσου Δράσεως

Νταντά αμέσου δράσεως (Αγγλ. The Nanny) είναι ο τίτλος Αμερικανικής τηλεοπτικής σειράς συμπαραγωγής Sternin & Fraser Ink, Inc. και της Highschool Sweethearts σε συνεργασία με την TriStar Television για το δίκτυο CBS. Προβλήθηκε πρώτη φορά στις 3 Νοεμβρίου 1993 έως και τις 12 Μαΐου 1999, με πρωταγωνίστρια και δημιουργό την Φραν Ντρέσερ ως Φραν Φάιν, μια Εβραία κάτοικο του Κουίνς της Νέας Υόρκης η οποία παραδόξως γίνεται η νταντά τριών παιδιών από τη βρετανική/νεοϋορκέζικη ανώτερη τάξη. Η σειρά βραβεύτηκε με το Rose d'Or το 2006 (FRAPA Format Award, Scripted Format) και με Βραβείο Έμμυ το 1995 (Outstanding Individual Achievement in Costuming for a Series).

 Προβλήθηκε σε πάνω από 90 χώρες του κόσμου με επιτυχία, μεταξύ των οποίων και στην Ελλάδα, ενώ 10 χώρες από αυτές πήραν τα δικαιώματα του σεναρίου της και το προσάρμοσαν η καθεμιά σε δική της διασκευή. Το Νταντά αμέσου δράσεως βασίζεται κυρίως στην ιστορία της ενρινόφωνης Φραν Φάιν (την υποδύεται η Φραν Ντρέσερ) η οποία είναι από το Φλόσινγκ. Η Φραν εμφανίζεται στην πόρτα του πλούσιου Άγγλου χήρου, θεατρικού παραγωγού του Μπρόντγουεϊ, Μάξγουελ Σέφιλντ (Τσαρλς Σόνεσι), ενώ πουλάει καλλυντικά. Το Νταντά αμέσου δράσεως διατήρησε ένα κύριο καστ, κρατώντας το ίδιο σετ χαρακτήρων για την συνολική εξαετή προβολή του. Πολυάριθμοι δευτερεύοντες χαρακτήρες και τα αντικείμενα του πόθου τους εμφανίσθηκαν ενδιαμέσως για να συμπληρώσουν ιστορίες που εξελίσσονταν γύρω από αυτόν τον σκληρό πυρήνα της ομάδας.
Astronomica

Το Astronomica είναι το τέταρτο άλμπουμ του αμερικανικού χέβι μέταλ συγκροτήματος Crimson Glory, το οποίο κυκλοφόρησε τον Αύγουστο του 1999 μέσω της δισκογραφικής εταιρείας "Spitfire Records". Επίσης, κυκλοφόρησε σε μορφή διπλού CD με τρία επιπλέον τραγούδια, ενώ στις 16 Ιανουαρίου 2007 η εταιρεία "Metal Mind" κυκλοφόρησε αυτή την έκδοση του άλμπουμ συμπεριλαμβάνοντας στο δεύτερο CD το ΕΡ "War of the Worlds", το οποίο περιείχε οκτώ επιπλέον κομμάτια. Αυτός ήταν ο πρώτος δίσκος του συγκροτήματος από το 1991, όταν και διαλύθηκαν. Τα νέα μέλη που πλαισίωναν τους Ντρένινγκ, Λορντς και Τζάκσον ήταν ο τραγουδιστής Γουέιντ Μπλακ και ο πρώην ντράμερ των Savatage, ΄Στιβ Γουόχολζ. Για την προώθηση του δίσκου οι Crimson Glory περιόδευσαν στην Ευρώπη μαζί με τους Kamelot και τους Evergrey, αλλά λόγω προβλημάτων ανάμεσα στα μέλη του σχήματος, διαλύθηκαν και πάλι.

 1. March to Glory (Drenning, Lords, Martinez) - 3:28 2. War of the Worlds (Drenning, Lords) - 4:08 3. New World Machine (Drenning, Lords, Martinez) - 4:14 4. Astronomica (Drenning, Lords, Martinez) - 4:54 5. Edge of Forever (Drenning, Lords, Martinez) - 5:47 6. Touch the Sun (Drenning, Lords, Martinez) - 5:55 7. Lucifer's Hammer (Drenning, Lords) - 4:25 8. The Other Side of Midnight (Drenning, Lords, Martinez) - 4:29 9. Cyber-Christ (Drenning, Lords) - 5:14 10. Cydonia (Drenning, Lords, Martinez) - 5:47 μπόνους τραγούδια στη digi-pack έκδοση1. Painted Skies (Live) 2. Queen of the Masquerade (Live) 3. Lost Reflection (Live) μπόνους τραγούδια στη digi-pack έκδοση του 20064. War of the Worlds 5. Astronomica (demo) 6. Touch the Sun (demo) 7. Dragon Lady (Live) 8. Eternal World (Live) 9. Painted Skies (Live) 10. Queen of the Masquerade (Live) 11. Lost Reflection (Live) Το "Astronomica" ηχογραφήθηκε από τους εξής μουσικούς: Γουέιντ Μπλακ - φωνητικά Τζον Ντρένινγκ - κιθάρα Μπεν Τζάκσον - κιθάρα Τζεφ Λορντς - μπάσο Στηβ Γουόχολζ - τύμπανα Astronomica - Crimson Glory | Songs, Reviews, Credits | AllMusic CD Reviews - Astronomica Crimson Glory - Blabbermouth.net Crimson Glory - Astronomica - Encyclopaedia Metallum - The Metal Archives
Ένωση Ποδοσφαιρικών Σωματείων Ημαθίας

Η Ένωση Ποδοσφαιρικών Σωματείων Ημαθίας (Ε.Π.Σ.Η.) έχει την ευθύνη για το άθλημα του ποδοσφαίρου στο νομό Ημαθίας. Εδρεύει στη Βέροια όπου και ανήκει και είναι μέλος της ΕΠΟ. Είναι υπεύθυνη για τη διεξαγωγή του τοπικού πρωταθλήματος και του κυπέλλου, όπως και των πρωταθλημάτων εφήβων και παίδων. Συντονίζει επίσης τις δραστηριότητες των μικτών ομάδων νέων και παίδων, οι οποίες εκπροσωπούν το νομό σε εθνικό επίπεδο.

 Ιδρύθηκε το 1954 ως «Ένωση Ποδοσφαιρικών Σωματείων Κεντρικής-Δυτικής Μακεδονίας» και συμπεριελάμβανε σωματεία από τους νομούς Ημαθίας, Πέλλας και Πιερίας. Είχε έδρα τη Βέροια.Το πρώτο Διοικητικό Συμβούλιο της ένωσης απαρτιζόταν από τον πρόεδρο Δεληδημητρίου Αντώνιο, τον αντιπρόεδρο Μήτσιο Χρήστο, το γενικό γραμματέα Λελεκάκη Γεώργιο και τους συμβούλους Καζαντζίδη Θεόδωρο, Κλώνο Ξενοφώντα, Γοτουχίδη Συμεών και Κούζα Αθανάσιο.Το 1971, τα σωματεία του νομού Πέλλας αποσχίσθηκαν από την ένωση, σχηματίζοντας στην Ε.Π.Σ. Πέλλας. Το 1980, αποσχίσθηκαν επίσης τα σωματεία του νομού Πιερίας, τα οποία και δημιούργησαν την Ε.Π.Σ. Πιερίας. Ως εκ τούτου, η ένωση άλλαξε την ονομασία της σε «Ένωση Ποδοσφαιρικών Σωματείων Κεντρικής Μακεδονίας», ενώ το 1995 πήρε την ονομασία «Ένωση Ποδοσφαιρικών Σωματείων Ημαθίας». Η ΕΠΣ Ημαθίας διοργανώνει το πρωτάθλημα χωρισμένο σε κατηγορίες, Α1, Α2, Β΄ ερασιτεχνική και Γ΄ ερασιτεχνική, όπως επίσης το κύπελλο στο οποίο συμμετέχουν ομάδες από τις ερασιτεχνικές εθνικές κατηγορίες (Γ΄ ή Δ΄ Εθνική ως το 2013), την Α1, την Α2 και από τη Β΄ ερασιτεχνική. Μέχρι την περίοδο 2006-2007 υπήρχαν Α΄, Β΄, και Γ΄ κατηγορία. Η δομή του πρωταθλήματος της Ε.Π.Σ. Ημαθίας είναι η εξής: Α Κατηγορία Β΄ Κατηγορία Γ΄ Κατηγορία (1-3 Όμιλοι, ανάλογα με συμμετοχές) Με έντονα γράμματα σημειώνεται η πρωταθλήτρια της κατηγορίας, ύστερα από αγώνες κατάταξης μεταξύ των πρωταθλητριών των ομίλων. Στο θεσμό του κυπέλλου συμμετέχουν τα σωματεία της Ε.Π.Σ. Ημαθίας. Πηγή: ΕΠΣ Ημαθίας: Ιστορία Τελικών Πανελλήνιο Πρωτάθλημα Μικτών Παίδων (1): 2010 Επίσημος ιστότοπος
Πέρδικα Θεσπρωτίας

Η Πέρδικα (πρώην Αρπίτσα) είναι κωμόπολη του δήμου Ηγουμενίτσας της περιφερειακής ενότητας Θεσπρωτίας της περιφέρειας Ηπείρου (Σχέδιο Καλλικράτης). Σύμφωνα με τα αποτελέσματα της απογραφής του 2011, ο πληθυσμός της ανέρχεται στους 1476 μόνιμους κατοίκους.

 Η Πέρδικα βρίσκεται στις δυτικές υπώρειες των Ορέων Πάργας, περίπου 15 χλμ. νότια της Ηγουμενίτσας, σε υψόμετρο 230 μ. Παλαιότερα ανήκε στην άλλοτε επαρχία Μαργαριτίου. Από το 1999 έως το 2010 σύμφωνα με την τότε διοικητική διαίρεση της Ελλάδας αποτελούσε έδρα κοινότητας. Από 1 Ιανουαρίου 2011 αποτελεί έδρα της ομώνυμης δημοτικής ενότητας του Δήμου Ηγουμενίτσας. Εκκλησιαστικά υπάγεται στη Μητρόπολη Παραμυθίας, Φιλιατών, Γηρομερίου και Πάργας. Η εκκλησία του χωριού είναι αφιερωμένη στον Άγιο Γεώργιο. Σε απόσταση περίπου 6 χλμ. νότια από το σημερινό χωριό σώζονται τα ερείπια μιας αρχαίας πόλης ("Δυμόκαστρο"), που ταυτίζεται πιθανώς με την αρχαία Ελίνα, η οποία επέζησε ως το τέλος της ρωμαϊκής αρχαιότητας, αφού υποβαθμίστηκε οικιστικά σε κώμη εξαρτώμενη διοικητικά από τη ρωμαϊκή αποικία της Φωτικής.Κάθε χρόνο πραγματοποιείται παραδοσιακό καρναβάλι της περιοχής γνωστό ως "Περδικιώτικο Καρναβάλι". Οι κάτοικοι της ασχολούνται με την παραγωγή ελαιολάδου και παράλληλα με τον τουρισμό μιας και η Πέρδικα έχει 10 παραλίες, το Καραβοστάσι, ο Αρίλλας, η Αγία Παρασκευή,ο Σοφάς, το Μέγα Ντράφι, το Καμίνι, η Αγκάλη, ο Σταυρολιμένας, το Κατσονήσι και το Πράπαμαλι. Στον κάμπο της δύο περίπου χιλιόμετρα πριν το Καραβοστάσι υπάρχει η Μονή του Αγίου Αθανασίου. "Εγκυκλοπαίδεια Πάπυρος Larousse Britannica", τομ. 48ος, σελ. 373. Επίσημη ιστοσελίδα της Πέρδικας Θεσπρωτίας
Τάνελ Πάνταρ

Ο Τάνελ Πάνταρ (Tanel Padar, γενν. 27 Οκτωβρίου 1980) είναι Εσθονός τραγουδιστής και τραγουδοποιός. Είναι κυρίως γνωστός διεθνώς για τη νίκη του στον Διαγωνισμό Τραγουδιού της Eurovision 2001. Ο Πάνταρ έγινε διάσημος κερδίζοντας το Kaks takti ette, έναν ετήσιο τηλεοπτικό διαγωνισμό για νέους Εσθονούς τραγουδιστές το 1999.

 Το 1999 ο Πάνταρ κέρδισε το Kaks takti ette, έναν ετήσιο τηλεοπτικό διαγωνισμό για νέους Εσθονούς τραγουδιστές. Το 2000 ήταν ένας από τα φωνητικά για την Ινές – που εκείνη την περίοδο ήταν επίσης η κοπέλα του – στο Διαγωνισμό Τραγουδιού της Eurovision 2000. Το 2001, ο ίδιος, μαζί με το αγορο-συγκρότημα 2XL και τον γεννημένο στην Αρούμπα Ντέιβ Μπέντον κέρδισαν τη διασημότητα νικώντας τον Διαγωνισμό Τραγουδιού της Eurovision 2001 με το τραγούδι "Everybody". Το 2003, ο Πάνταρ ξεκίνησε μια ροκ μπάντα με το όνομα Tanel Padar & The Sun, όπου είναι μια από τις πιο δημοφιλείς μπάντες στην Εσθονία. Το 2006, οι Tanel Padar & The Sun είχαν τις ακόλουθες θέσεις στα τσάρτ της Εσθονίας το 2006 (κορυφαία 40): #1, #4, #12, #23, #29, #31. Η μεγαλύτερη αδερφή του Τάνελ Πάνταρ είναι η τραγουδίστρια Γκέρλι Πάνταρ. Ο ίδιος παντρεύτηκε την Καταρίνα Κάλντα από το 2003 μέχρι το 2007. The Greatest Hits (2005) Veidi valjem kui vaikus (A bit louder than silence) (2005) 100% Rock'n'roll (2006) The Sun Live 2006 (2007) Veidi valjem kui vaikus II (A bit louder than silence II) (2007) Here Comes The Sun (2008) Unisex (2008) RING (2010) Tanel Padar στην IMDb
Μομοφούκου Άντο

Ο Μομοφούκου Άντο (安藤百福, 5 Μαρτίου 1910 - 5 Ιανουαρίου 2007) ήταν επιχειρηματίας από την Ταϊβάν. Υπήρξε ιδρυτής και Πρόεδρος της εταιρείας "Nissin Food Products Co., Ltd" και εφευρέτης του πρώτου στον κόσμο στιγμιαίου φιδέ και του φιδέ σε φλιτζάνια, γνωστού ως ράμεν.

 Γεννήθηκε στις 5 Μαρτίου 1910 στο Τσιαγί. Σε ηλικία 23 ετών εγκαταστάθηκε στην Οσάκα της Ιαπωνίας. Ίδρυσε τη Nissin στην Ικέντα, το 1948. Αρχικά ήταν μία μικρή εταιρεία, η οποία παρήγαγε αλάτι. Στις 25 Αυγούστου 1958 και έπειτα από πολύμηνες δοκιμές και πειραματισμούς, ο Άντο τελειοποίησε τη μέθοδο της γρήγορης παρασκευής και παρήγαγε το στιγμιαίο φιδέ, για πρώτη φορά στον κόσμο. Τον ονόμασε Chikin Ramen. Άρχισε να πουλάει φιδέ σε φλιτζάνια το 1971. Μετά την πτώση της τιμής του, ο στιγμιαίος φιδές έγινε γνωστός και στις υπόλοιπες χώρες του κόσμου. Απεβίωσε στις 5 Ιανουαρίου του 2007. Ροκ σε μια κούπα νουντλς - Άρθρο στην εφημερίδα Ελευθεροτυπία.
Άγιος Ιωάννης Ιθάκης

Ο Άγιος Ιωάννης είναι οικισμός της Ιθάκης. Διοικητικά υπάγεται στην τοπική κοινότητα Λεύκης, του δήμου Ιθάκης, της περιφερειακής ενότητας Ιθάκης, στην περιφέρεια Ιονίων Νήσων, σύμφωνα με το πρόγραμμα Καλλικράτης. . Πριν το σχέδιο Καποδίστριας και το πρόγραμμα Καλλικράτης, ανήκε στην επαρχία Ιθάκης του νομού Κεφαλληνίας, στο γεωγραφικό διαμέρισμα Ιονίων Νήσων.

 Ο Άγιος Ιωάννης είναι πεδινός οικισμός της κεντρικής Ιθάκης. Βρίσκεται λίγο βορειότερα από το στενότερο τμήμα του νησιού, προς την πλευρά της Κεφαλονιάς, στους νότιους πρόποδες του Νηρίτου και σε μέσο σταθμικό υψόμετρο 53. Απέχει 12 χλμ. περίπου ΒΔ. από το Βαθύ. Ο οικισμός αναγνωρίστηκε το 1866 και προσαρτήθηκε στον δήμο Πολυκτορίων του νομού Κεφαλληνίας. Το 1899 εντάχθηκε στον νομό Λευκάδος, το 1909 στον νομό Κεφαλληνίας και το 1946 πάλι στον νομό Λευκάδος. Το 1952 υπήχθη οριστικά στον νομό Κεφαλληνίας. Με το ΦΕΚ 244Α – 04/12/1997 αποσπάστηκε από την κοινότητα Λεύκης και προσαρτήθηκε στον δήμο Ιθάκης. Η «Ελιά του Οδυσσέα», στην άκρη του οικισμού, ένα πολύ γέρικο ελαιόδεντρο με περίμετρο 18 μέτρα, περίπου Η εκκλησία του Αγίου Διονυσίου στο κέντρο του οικισμού Οι παραλίες «Κουτούπι», «Κομνηνού Άμμος», «Άσπρος Γιαλός», «Κέδρος» και «»Βρύση», από τις γνωστότερες στην Ιθάκη. Εγκυκλοπαίδεια Πάπυρος Λαρούς Μπριτάνικα, 1978, 2006 (ΠΛΜ) Εγκυκλοπαίδεια Δομή, 2002-4 Περιοδικό «Διακοπές», εκδ. Δ.Ο.Λ., 2010 Χάρτες «ROAD» (Κεφαλονιά-Ιθάκη 1:70.000) eetaa.gr https://www.ithaca.gr/archiki/pou-tha-minete/xoria/agios-ioannis-village-gr/
Γεωειδές

Ως γεωειδές θεωρητικά ορίζεται η ισοδυναμική επιφάνεια του γήινου βαρυτικού πεδίου που ταυτίζεται παγκόσμια (με αρκετή ακρίβεια) με τη μέση στάθμη της θάλασσας (ΜΣΘ) (των ωκεανών), μη λαμβάνοντας υπόψη την επίδραση των παλιρροιών, των ρευμάτων, των πλανητικών επιδράσεων και ακόμα των μετεωρολογικών φαινομένων ( μεταβολής της πυκνότητας, του κυματισμού κ.ά.) και προεκταθεί νοητά σε όλες τις ηπειρωτικές περιοχές της Γης.

 Η επιφάνεια του γεωειδούς δεν ταυτίζεται ούτε με τη φυσική γήινη επιφάνεια (ΦΓΕ) αλλά ούτε με διάφορα μαθηματικά μοντέλα αναπαράστασής της, όπως η σφαίρα ή το ελλειψοειδές εκ περιστροφής (ΕΕΠ). Παρά ταύτα η γνώση της γεωμετρίας του γεωειδούς κρίνεται λίαν απαραίτητη όταν μάλιστα πρόκειται να ακολουθήσουν γεωδαιτικές μετρήσεις όπως μηκών ή γωνιών από την επιφάνεια της Γης σε μαθηματική επιφάνεια όπως τυγχάνει το ΕΕΠ. Ο προσδιορισμός της επιφάνειας του γεωειδούς κυριολεκτικά βασίζεται στην ανάλυση του πεδίου βαρύτητας. Το γεωειδές ως θεωρητικό σχήμα φέρεται παντού κάθετα στην έλξη της βαρύτητας αποτελώντας έτσι ισοδυναμική επιφάνεια του βαρυτικού πεδίου της Γης, διατηρώντας το σχήμα του ελλειψοειδούς εκ περιστροφής με μέγιστη αποχή μέχρι τα 110 μέτρα. Γενικά είναι μια ανώμαλη επιφάνεια, ομαλότερη όμως από τη ΦΓΕ, και οι διαφορές του στην Ελλάδα από το γεωελλειψοειδές του GRS80 (που ελαφρώς τροποποιημένο χρησιμοποιείται και στο Ελληνικό Γεωδαιτικό Σύστημα Αναφοράς 1987), ποικίλλουν από λίγα ως και μερικές δεκάδες μέτρα. Το γεωειδές ανάλογα με τα παρατηρούμενα δεδομένα για τον προσδιορισμό του υψομέτρου διακρίνεται σε: Βαρυτημετρικό γεωειδές: όπου λαμβάνονται δεδομένα βαρύτητας (βαρυτικού πεδίου) του τόπου μελέτης. Αστρογεωδαιτικό γεωειδές: όπου λαμβάνονται αστρικές παρατηρήσεις για τις αποκλίσεις της κατακορύφου. Αλτιμετρικό γεωειδές: όπου λαμβάνονται δεδομένα αλτιμετρίας, και στο σύγχρονο GPS/χωροσταθμικό γεωειδές: όπου λαμβάνονται δεδομένα από το Παγκόσμιο Σύστημα ΣτιγματοθέτησηςΓενικά ο προσδιορισμός του γεωειδούς γίνεται με ένα ελλειψοειδές αναφοράς καλούμενο επί τούτου γεωελλειψοειδές με συνδυασμό κάποιων δεδομένων ή μετρήσεων. Γεωδαισία Βαρυτημετρία Κατακόρυφος Εγκυκλοπαίδεια Πάπυρος Larousse Britannica, τ.17ος, σ.17. Λιβιεράτος, Ε., Α. Φωτίου: "Ελλειψοειδής Γεωδαισία και Γεωδαιτικά Δίκτυα", Εκδόσεις Ζήτη, Θεσσαλονίκη, 1986. Λιβιεράτος, Ε.: "Θεωρία της Γεωδαισίας", Εκδόσεις Ζήτη, Θεσσαλονίκη, 1989. Κατσάµπαλος, Κ.Ε., Η.Ν. Τζιαβός: "Φυσική Γεωδαισία" Εκδόσεις Ζήτη, Θεσσαλονίκη 1991. ∆ερµάνης, Α.: "∆ιαστηµική Γεωδαισία και Γεωδυναµική", Εκδόσεις Ζήτη, Θεσσαλονίκη 1999.